La Unió Musical de l'Eliana edita un CD de pasdobles fallers
13 de març de 2025

• L'entitat celebra enguany el seu 40é aniversari amb nombroses activitats commemoratives.

La Unió Musical de l'Eliana (UME) commemora el seu 40é aniversari amb un projecte molt especial: l'edició del CD i llibret ‘L'Eliana en falles, festa segura’, una recopilació d'emblemàtics pasdobles fallers interpretats per la Banda Simfònica sota la direcció de José Alcàsser. La presentació va reunir ahir dimecres desenes de músics, fallers i veïns i veïnes a la Casa de la Música.

L'alcalde, Salva Torrent, durant la seua intervenció, va destacar el paper de l’UME com l'associació cultural més important de la localitat i va subratllar que aquest disc serà un record inesborrable per a tots els elianers i elianeres, amb unes cançons que “ens traslladen a uns carrers plens de festa, a les cercaviles, a l'olor de pólvora i al color de les nostres Falles”.

El CD inclou peces icòniques com ‘Fet a posta’ de Miguel Picó, ‘Paquito el Chocolatero’ de Gustavo Pascual o ‘L’Entrà de la Murta’ de Salvador Giner, i ha sigut possible gràcies a la col·laboració de l'Ajuntament de l'Eliana.

A l'esdeveniment van assistir representants de les quatre comissions falleres del municipi —l’Antic Molí-Les Casetes; Josep Antoni, Puríssima i Major; el Mercat, i Verge del Carme—, els qui van ser convidats a omplir les festes d'enguany amb les melodies de l’UME, recordant que la música de banda és l'ànima de cada acte faller, des de la plantà fins a la cremà, passant per la despertà o la mascletà.

Un aniversari replet d'activitats

El 40é aniversari de la Unió Musical de l'Eliana arribarà carregat de propostes culturals que s'aniran revelant en les pròximes setmanes. Entre els esdeveniments destacats figuren els tradicionals concerts de Pasqua, les festes de juliol i Nadal de les diferents agrupacions, així com cites especials com el concert de la Banda Simfònica i el Cor al Palau de les Arts, la trobada de cors Vila de l'Eliana, una exposició commemorativa o el concert inaugural de la pròxima temporada del festival 5 Segles de Música. Una celebració a l'altura d'una institució que, al llarg de quatre dècades, ha posat banda sonora a la història i la identitat de l'Eliana.